Peter Liu Guandong

**Peter Liu Guandong** (født 9. juni 1919 i Qingyuan i Hebei i Kina, død 28. oktober 2013) var katolsk undergrunnsbiskop av Yixian i provinsen Hebei i Folkerepublikken Kina. Han fikk tilnavnet «eldste Liu», og ble tidlig en lederskikkelse i den kinesiske undergrunnskirke. 

## Biografi
Han ble hemmelig bispeviet i 1982 for det apostoliske prefektur Yixian i Hebei, 100 km sørvest for Beijing og 55 km nord for Baoding. 

I 1989 bispeviet han undergrunnsbiskop Simon Zhang Jiumu av Xuanhua.  

Biskop Peter Liu Guandong ble den første lederen av undergrunnskirkens bispekonferanse, som ble opprettet 21. november 1989 under et møte med ni undergrunnsbiskoper i Zhangerce  i Shaanxi. Denne bispekonferansen erklærte (i motsetning til den regimestyrte bispekonferanse opprettet iu 1980) troskap tilk pave Johannes Paul II og samhørighet med den verdensvide katolske kirker.  

Biskop Liu ble valgt til konferansens president.

Han ble arrestert i Baoding fem dager etter, den 26. november 1989, og anklaget for å ha organisert bispekonferansen, eller mer presist: «planlagt, organisert og dannet en illegal organisasjon», og for å «ha deltatt i illegal virksomhet».

Han ble den 21. mai 1990 dømt av en lokal domstol til tre års reform ved arbeid ved et fangegårdsbruk. Der var hans arbeid å samle inn søppel. Det var sentrale kinesiske myndigheter som bestemte at straffen skulle bli hard.

Bispekonferansens «honorærpresident», biskop Joseph Fan Xueyan, døde i fangenskap i april 1992. Liket av biskop Fan var tilredt slik at det ble antatt at han var blitt torturert. Det samme var tilfelle med en annen biskop som døde i fangenskap omtrent samtidig. Dette vakte oppsikt også internasjonalt, og i et brev fra undergrunnskatolikker til utlandet ble det oppfordret til aksjonering for andre geistlige som var holdt i kinesisk fangenskap slik at lignende ikke skulle skje dem. Kort tid etter dette ble en rekke løslatt, blant dem biskop Liu, den 22. mai 1992. Det var uansett etter at straffen var sonet. Han ble så beordret til å holde seg i sin hjemlandsby.  

Biskop Liu tok igjen fatt på som president av undergrunnsbispekonferansen.  

I 1993 bispeviet han undergrunnsbiskop James Su Zhimin av Baoding, som få år etter skulle bli arrestert og forsvinne ut av syne for mange år.

Han fikk selv to hjelpebiskoper ved sin side i Yixian, biskop Cosmas Shi Enxiang, og biskop Paul Liu Shuhe, som var generalsekretær for undergrunnsbispekonferansen, og døde i 1993. Biskop Shi er muligens fortsatt i live (2008). Begge har også vært fengslet i lange perioder.

Biskop Liu Guandong døde den 28. oktober 2013.
 
## Episkopalgenealogi
Hans episkopalgenealogi er:
* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Marcantonio Colonna (1724-1793) *1762
* Kardinal Hyacinthe-Sigismond Gerdil (1718-1802) *1777
* Kardinal Giulio Maria della Somaglia (1744-1830) *1788
* Kardinal Carlo Odescalchi (1785-1841) *1823
* Kardinal Costantino Patrizi Naro (1798-1876) *1828
* Kardinal Serafino Vannutelli (1834-1915) *1869
* Kardinal Domenico Serafini (1852-1918) *1900
* Kardinal Pietro Fumasoni Biondi (1872-1960) *1916
* Erkebiskop Mario Zanin (1890-1958) *1934
* Kardinal Paul Yü Pin (Yu Bin) (1890-1958) *1934
*Erkebiskop Giuseppe Ferruccio Maurizio Rosà, O.F.M. (1888-1961) *1946 
*Biskop Peter Joseph Fan Xueyan (1907-1992) *1951
*Biskop Francis Zhou Shanfu (Zhou Fangji) (1915-1989) *1981
*Biskop *Peter Liu Guandong* (1919-2013) *1982

## Referanser